
REFERAT
Propunere de aprobare a acordării titlului de Cetăţean de Onoare 
al Municipiului Timişoara domnului ŞERBAN FOARŢĂ
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor

Domnul Ştefan Foarţă s-a născut la 8 iulie 1942 la Turnu – Severin. A urmat cursurile  Facultăţii de Filologie a Universităţii din Timişoara, secţia româno – germană, în perioada 1960 – 1965. În 1978 obţine doctoratul la Universitatea din Timişoara, cu o teză asupra poeziei lui Ion Barbu.

În colaborare cu Andrei Ujică a scris texte pentru piesele formaţiei Phoenix, formaţie reprezentativă pentru Timişoara şi pentru ţara noastră în general (Mica ţiganiadă, Scara scarabeului, Pasărea Calandrion, Muzica şi muzikia etc).


De profesie scriitor, liber profesionist, între martie – noiembrie 1969 activează ca referent literar al Teatrului Naţional Timişoara şi, respectiv, corector la revista "Orizont", până în 1990.
În perioada 1990 – 1991 este director al Teatrului Naţional din Timişoara, iar din 1992 este profesor la Universitatea de Vest din Timişoara, Facultatea de Litere, Secţia Jurnalism.
Activează ca membru al Uniunii Scriitorilor din România între anii 1970 – 2001, iar în prezent este membru al Asociaţiei Scriitorilor Profesionişti din România (ASPRO).
Palmaresul literar al domnului Ştefan Foarţă cuprinde un număr impresionant de volume de poezii publicate din care nominalizăm doar câteva: Texte pentru Phoenix, Holorime, Clepsidra cu zăpadă, Ethernul pheminin, Caragialeta şi lista poate continua cu multe alte titluri.

Mai putem aminti, de asemenea, o serie de volume de eseuri: Eseu asupra poeziei lui Ion Barbu, Afinităţi selective, Dublul regim al presei, Afinităţi efective, cât şi un volum de traduceri: "Blazoanele anatomiei feminine. Poeţi francezi ai Renaşterii" pentru care obţine în 2005 Premiul Uniunii Scriitorilor din România pentru cea mai buna traducere din literatura universală.

Este o onoare pentru Timişoara în a-l avea ca membru printre cetăţenii de Onoare ai oraşului pe domnul Şerban Foarţă.
Propunem să se acorde domnului Şerban Foarţă titlul de Cetăţean de Onoare al Municipiului Timişoara. Menţionăm că această propunere de a i se acorda titlul de Cetăţean de Onoare al Municipiului Timişoara domnului Şerban Foarţă a fost făcută de domnul primar Gheorghe Ciuhandu, iar referatul a fost întocmit de Biroul Relaţii Publice, Învăţământ, Cultură şi Sport, din cadrul Primăriei Municipiului Timişoara.

